„Kao inicijatoricu postavljanja biste prvog čovjeka u svemiru Jurja Gagarina i kao nekoga tko živi u Hrvatskoj, sram me je zbog toga što se dogodilo.“

Tim je riječima koordinatorica Savjeta udruga ruskih sunarodnjaka u Hrvatskoj Elena Pilić Čorko komentirala vijest o paljenju biste pukovnika Jurja Gagarina, prvog čovjeka u svemiru.

Gagarinova bista trebala je inače biti postavljena na šetalištu nazvanom po prvom čovjeku u svemiru, putu koji povezuje zagrebačku Savsku cestu i Trešnjevku. Gradske vlasti ipak su odlučile da je Gagarinu primjerenije mjesto u parku Stara Trešnjevka, koji kilometar dalje, gdje su i zapaljena slova na ploči biste. Vandali su plinskim plamenikom u novogodišnjoj noći uništili natpis s imenom prvoga kozmonauta.

Koordinatorica Savjeta udruga ruskih sunarodnjaka u Hrvatskoj objašnjava da je baš ona inicirala postavljanje spomenika još 2013. godine. Izradu je financirala zaklada Etnomir – na hrvatskom Etnosvijet – dijalog kultura iz Moskve, s ciljem da se postavi u 55 država svijeta. Hrvatska je pritom bila 30. zemlja u kojoj bi se postavio odljev Gagarinova spomen-poprsja, koji je izradio Aleksej Leonov, inače prvi čovjek koji je izišao iz letjelice u svemiru.

Na pitanje vidi li u toj sramoti političku poruku, Elena Pilić Čorko odgovara da ne može razumjeti takav čin, koji je izvan pameti svakog razumnog i obrazovanog čovjeka.

„Možemo govoriti o političkim konotacijama, ali pitam vas nose li Leonardo da Vinci ili Faust Vrančić, kao izuzetne osobe u našoj povijesti, političke konotacije? Bojim se da je ipak riječ o organiziranoj akciji, s malograđanskim predznakom, čiji je jedini stav provokacija prema Rusiji. Nikako ne bih željela da zbog politike Rusi, koji su donedavno bili tretirani kao sjajni potrošači, sada postanu problem u Hrvatskoj. Nema razloga za to, premda je ovaj vandalski čin napravljen u centru Zagreba“, kaže Pilić Čorko.

Policija je obavila očevid, a Grad Zagreb je po hitnom postupku krenuo u obnavljanje tek postavljene biste.

Sramota, za sve nas!